Ayan-ayat ken dangadang
October 13, 2013 in 2013 Anniversary Stories, Martial Law by emendator
Ni BRENDA SUBIDO
Pang-or ti truncheon manipud kadagiti pulis ti linak-am dagiti agralrali-martsa iti kalsada iti batog ti tiendaan ti Baguio City. Binigsot ni Benny ti takiagko ken kasla mangalat-at ti lanut ti pinamay-an na kaniak idi makita na a mailayat ti pang-or iti asidegko. Yalikakana a saannak a madanon ti bumaybayesbes a pang-or. Nagkibbayo ti barukongko kagiddan ti panangiyaddangko kadagiti sakak a simmurot kenkuana agturong iti uneg ti tiendaan. Diak pay napupuotanen dagiti nadalapusmi a laklako nga strawberries a nakabigao. Naiburaisen iti dalan. Naisalat-salatak pay kadagiti agkasarumbinit a laklako.Kapadasanmi daytoy iti maysa a protesta laban iti implementasyon ti Education Act ti 1982 a nangipribado iti sistema ti edukasyon ti Pilipinas. Daytoy ti nangtransporma iti karbengan iti edukasyon agturong iti pribilehiyo iti sumagmamano nga addaan kwarta.
Karelasyonko ni Benny ken agpada kami nga aktibista nga estudyante idi. Nagam-ammo kami idi panawen ti Linteg Militar wenno Martial Law no sadinno a maiparit ti agsao laban iti gobierno. Maiparit dagiti innadal maipanggep iti pudno a kasasaad ti pagilian ken mangitandudo iti panagbalbaliw ti gimong. Saan a mabigbig dagiti karbengan a sibil. Suspendido ti habeas corpus uray idi panawen nga impablaak ti gobierno a winaswasnan ti bileg ti Martial Law idi Enero 17, 1981. Nagtultuloy latta ti panagraira ti Martial Law ni Marcos aginggana idi napatakyas isuna babaen iti EDSA Revolution idi 1986.
Saan a nalaka ti makiinnayan-ayat iti tengnga ti narubrob a pannakidangaang kontra iti pannakaidadanes ken pannakalabsing kadagiti karbengan tao. Kas aktibista, intero a panawen ti idaton para iti nangatngato pay ngem iti bukod nga arungaing ken arapaap. Kasano pay a bingayen ti oras para iti kainnayan-ayat a pada met laeng nga aktibista? Kasla narigat ngem maipamuspusan latta. Anus ken sakripisyo ti kasapulan iti panawen a saan nga agkita gapu iti panangipatungpal iti trabaho. Umanayen a pangep-ep-iliw dagiti surat iti panawen a saan a makapagdenna.
Maiplano met dagiti panawen a makapagkinnita ken maituloy ti pannaki-innam-ammo iti personalidad ken ugali. Adda dagiti date iti public park nupay simple ket naragsak ken napnuan lailo uray tinuno nga mais wenno liningta laeng a mani ti balonmi.
Karigatan a paset iti relasyonmi idi naibaludak iti nagistay makatawen. Naarestarak kabilang dagiti kakaduak iti boarding house nga awan ti warrant of arrest. Naiyablat kadakami ti Presidential Commitment Order (PCO) wenno maarestar ken/wenno mabalud babaen iti bileg ni Marcos uray no awan ti kaso ken nasuspende ti pribilehiyo iti writ of habeas corpus. Napilaan kami ti kaso a subversion.
Iti intero a panawen a pannakabaludko, surat ti nagbalin a rangtay ti ayan-ayatmi. Tinakaw a taldiap laeng ti panagkitami tunggal iskedyul ti panagdengngeg ti kasomi idiay korte. Aguray isuna idiay park ket padaananna ti luganmi a kakuyog dagiti guardiyami a Philippine Constabulary agturong iti korte. Saan a makabisita isuna idiay pagbaludan ta amangan no arestarenda met. Idi a panawen, adu dagiti maarestar uray awan ti nagbasolan.
Daytoy a paset ti ayan-ayatmi ti maysa kadagiti nangtenneb iti ayatmi. Saan nga iti panagpinnerrengyo iti kaayan-ayat mo wenno panagkinkinnibin ken kanayonyo a panagdenna ti mangpatibker iti ayan-ayat no di ket iti panangsaranget kadagiti karit ti biag ken panagtinnulong a makingadang tapno magun-od ti panagbalbaliw agturong iti nadur-as a masakbayan ti sumaruno a kaputotan. # nordis.net
ilo_Latn eng_Latn sag_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn